《春田即事》
清代·邓廷哲

春郊芳草绿，土膏初动时。田家依稼穑，中夜理镃基。

驱犊迎晨出，花村东未晞。春鸠鸣晓树，落月摇桑枝。

锄声惊虫蛰，笠纠飘东菑。新塍映白水，漠漠光参差。

良苗怀秀色，和风陌上披。妇姑馈饟黍，依依来致词。

风露欺枵腹，四体毋乃疲。富贵劳益甚，农夫食力微。

天壤无逸物，日月如梭驰。暮归鸡栖埘，烟火出茅茨。

林下较晴雨，抱膝课孙儿。先畴当世守，勤劬焉敢辞。

作者简介：邓廷哲，字蓼伊，东莞人。举人，官内阁中书。有《蓼园诗草》。